| *Glyptocephalus cynoglossus*Coreano, mendo |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Acanthopterygii |
| Orde: | Pleuronectiformes |
| Suborde: | Pleuronectoidei |
| Familia: | Pleuronectidae |
| Subfamilia: | Pleuronectinae |
| Xénero: | *Glyptocephalus* |
| Especie: | ***G. cynoglossus*** |

 |
| Nome binomial |
| *Glyptocephalus cynoglossus*(Linnaeus, 1758)  |

O **coreano**, ou **mendo**, ***Glyptocephalus cynoglossus***, é unha especie de peixe teleósteo da orde dos pleuronectiformes, suborde dos pleuronectoideos, familia dos pleuronéctidos e subfamilia dos pleuronectinos, unha das tres recoñecidas actualmente no xénero *Glyptocephalus*,.

Trátase dunha especie de importancia comercial, que se captura ao longo das costas do Atlántico norte.

Taxonomía
---------

A especie foi descrita en 1758 polo naturalista sueco Linneo, na 10ª edición so seu *Systema Naturae*, baixo o nome de *Pleuronectes cynoglossus*.

### Sinónimos

Ademais de polo seu nome actualmente válido, e polo orixinario de Linneo, a especie foi coñecida ao longo do tempo polos sinónimos:

* *Glyptocephalus acadianus* Gill, 1873-74
* *Platessa elongata* Yarrell, 1839
* *Pleuronectes nigromanus* Nilsson, 1829
* *Pleuronectes saxicola* Faber, 1828

### Nota sobre os nomes vulgares galegos

A bibliografía galega dispoñíbel pode dar lugar a confusións cos nomes vulgares das especies *Microstomus kitt* e *Glyptocephalus cynoglossus*.

Rodríguez Solórzano *el at.* denominan a *Microstomus kitt* como *mendo*, e Lahuerta e Vázquez, como *mendo limón*. Porén, estes últimos autores dan o sinónimo *mendo* a *Glyptocephalus cynoglossus*, mentres que ambas autoridades designan a esta especie como *coreano*.

Por outra parte cómpre dicir que no *Gran dicionario Xerais da lingua*, na súa edición de 2009, define **MENDO**2 como "peixe pleuronectiforme (*Glyptocephalus cynoglossus*) de corpo longo, con pintas circulares máis pardas có resto da pel polo lombo e a aleta pectoral negra"; e o *Diccionario Cumio da lingia galega*, de 1999, tamén define **mendo**, na súa segunda acepción, como "peixe mariño malacopterixio (*Glyptocephalus cynoglossus*) de forma plana semellante ao linguado", definición que se repite no *Gran dicionario Cumio da lingua galega*, de 2004, e máis no *Gran dicionario século 21 da lingua galega*, de 2006, coeditado este último con Galaxia.

Ningún dos dicionarios destas editoriais define *coreano* co significado de peixe.

Descrición
----------

Esta especie é un peixe plano cos dous ollos situados no lado dereito do seu corpo ovalado, que pode acadar unha lonxitude de 60 cm e chegar aos 2,5 kg de peso, aínda que a maioría dos espécimes capturados raramente supera os 40 cm.

A cara superior, pigmentada, está cuberta por escamas ásperas, e é de cor parda agrisada, en xeral uniforme, pero ás veces con bandas transversais escuras; a membrana da aleta pectoral dereita tende á unha coloracion moi escura, case negra; esta aleta é mais curta que a lonxitude da cabeza. O flanco esquerdo (lado cego) é de cor branca agrisada, salferida de pequenas manchas escuras.

Pode alcanzar unha lonxitude máxima de 53 cm nos machos e de até os 70 cm nas femias. O tamaño medio dos espécimes capturados é de 42,5 cm. O peso máximo rexistrado foi de 3,7 kg .

A cabeza é pequena, e a liña lateral é completamente recta.

A aleta dosal presenta de 95 a 120 raios, e a anal de 85 a 102.

Galería de imaxes
-----------------

* Lámina de Le règne animal distribué d'après son organisation, de G. Cuvier, 2ª ed. 1828, que representa a Pleuronectes cynoglossus.Lámina de *Le règne animal distribué d'après son organisation*, de G. Cuvier, 2ª ed. 1828, que representa a *Pleuronectes cynoglossus*.
* lámina de Cynoglossus cynoglossus na obra Oceanic Ichthyology, de G. Brown Goode e Tarleton H. Bean, publicada en 1896.lámina de *Cynoglossus cynoglossus* na obra *Oceanic Ichthyology*, de G. Brown Goode e Tarleton H. Bean, publicada en 1896.
* Cynoglossus cynoglossus nun mercado.*Cynoglossus cynoglossus* nun mercado.
* Detalle da cabeza de Cynoglossus cynoglossus.Detalle da cabeza de *Cynoglossus cynoglossus*.

Hábitat, bioloxía e usos
------------------------

É un peixe mariño, demersal, oceanódromo, que vive en fondos de entre os 18 e os 1.5t0 m de profundidade, aínda que usualmente entre os 45 e os 366 m, nas costas do océano Atlántico, entre os 74 °N e os 35° N, e entre os 79 °W e os 26 ° E, desde o norte de España até o norte de Noruega, no leste, e desde o golfo de San Lourenzo, no Canadá, até as costas de Carolina do Norte, nos Estrados unidos, no oeste.

A desova, en Europa, prodúcese entre marzo e setembro, a profundidades de entre os 50 e os 150 m. Os ovos son peláxicos, e miden algo menos de 1 mm de diámetro. Eclosionan ao cabo dunha semana, dando lugar a larva, igualmente peláxicas, de entre 4 e 5 mm de lonxitude, que se desprazan até os fondos cando alcanzan os 4 cm de longo. Adquiren a madureza sexual entre os 4 e os 7 anos, cando alcanzan unha lonxitude de 25 a 36 cm de lonxitude. Os adultos son bentónicos, e habitan en fondos brandos en augas bastante profundas, alimentándose de crustáceos, moluscos bivalvos, vermes poliquetos e outros invertebrados (como ofiúras), e de pequenos peixes.

É unha especie comestíbel, que se captura mediante artes de arrastre e, como pesca adicional, nas pesquerías de cigalas e gambas, nas áreas de pesca 21 e 27 (Atlántico noroeste e nordeste, respectivamente). As capturas anuais en Europa acadan unha media dunhas 20 000 t.

Comercialízase en fresco ou conxelado, e consómese cocido ao vapor, frito, asado no forno, en forno microondas e guisado.

Notas
-----

1. 1 2 3 4  *Glyptocephalus cynoglossus* (Linnaeus, 1758) no WoRMS.
2. 1 2  Rodríguez Solórzano, Manuel; Sergio Devesa Regueiro e Lidia Soutullo Garrido (1983): *Guía dos peixes de Galicia*. Vigo: Galaxia. ISBN 84-7154-433-4, p. 201-202.
3. 1 2 3 4 5  Lahuerta e Vázquez (2000), p. 81.
4. 1 2 3  *Glyptocephalus cynoglossus* (Linnaeus, 1758) en FishBase.
5. ↑  Nielsen, J. G. (1986): "Pleuronectidae". En P. J. P. Whitehead, M.-L. Bauchot, J.-C. Hureau, J. Nielsen and E. Tortonese (eds.): *Fishes of the North-eastern Atlantic and the Mediterranean*, pp. 1299-1307. Paris: UNESCO, Vol. 3.
6. ↑  Muus, B. J. and J. G. Nielsen (1999): *Sea fish. Scandinavian Fishing Year Book*, Hedehusene, Denmark.
7. 1 2 3 4 5 6  Muust, Bret J. *el al.* (1998), p. 270.
8. 1 2  Whitehead, P. J. P.; M.-L. Bauchot, J.-C. Hureau, J. Nielsen and E. Tortonese, eds. (1986): *Fishes of the North-eastern Atlantic and the Mediterranean*. Paris: UNESCO, Vols. I-III.
9. ↑  Fadeev, N. S. (2005): *Guide to biology and fisheries of fishes of the North Pacific Ocean*. Vladivostok, TINRO-Center.
10. ↑  Riede, K. (2004): *Global register of migratory species - from global to regional scales. Final Report of the R&D-Projekt 808 05 081*. Federal Agency for Nature Conservation, Bonn, Germany.
11. ↑  Scott, W. B. and M. G. Scott (1988): "Atlantic fishes of Canada". *Can. Bull. Fish. Aquat. Sci*. 219: 731.
12. ↑  Bowering, W. R. and W. B. Brodie (1991): "Distribution of commercial flatfishes in the Newfoundland-Labrador region of the Canadian Northwest Atlantic and changes in certain biological parameters since exploitation". *Neth. J. Sea Res*. 27 (3/4): 407-422.
13. ↑  Robins, C. R. and G. C. Ray (1986): *A field guide to Atlantic coast fishes of North America*. Houghton Mifflin Company, Boston, U.S.A.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Coreano Modificar a ligazón no Wikidata*** |

### Bibliografía

* Cooper, J. A. & F. Chapleau (1998): "Monophyly and intrarelationships of the family *Pleuronectidae* (Pleuronectiformes), with a revised classification". *Fish. Bull*. **96** (4): 686-726.
* Lahuerta Mouriño, F. e Vázquez Álvarez, F. X. (2000): *Vocabulario multilingüe de organismos acuáticos*. Santiago de Compostela: Xunta de Galicia / Termigal. ISBN 84-453-2913-8.
* Muus, Bent J.; Jørgen G. Nielsen; Preben Dahlstrøm e Bente O. Nyström (1998): *Peces de mar del Atlántico y del Mediterráneo*. Barcelona: Ediciones Omega. ISBN 84-282-1161-2.
* Nelson, Joseph S. (2006): *Fishes of the World*. Nova York: John Wiley & Sons, Inc. ISBN 0-471-25031-7.

### Outros artigos

* Pleuronectiformes
* Pleuronéctidos
* Pleuronectinos
* *Glyptocephalus*

### Ligazóns externas

* *Glyptocephalus cynoglossus* na Encyclopedia of Life. Con informacións sobre a especie, imaxes e mapa de distribución *(en inglés)*
* *Glyptocephalus cynoglossus* en ADW.

|  |  |
| --- | --- |
| Control de autoridades | 
* Wd: Q595377
* MAG: 2778012557

 |

|  |  |
| --- | --- |
| Identificadores taxonómicos | 
* ADW: Glyptocephalus\_cynoglossus
* Dyntaxa: 206205
* EOL: 216879
* EPPO: GLPCCY
* EUNIS: 124006
* FishBase: 26
* GBIF: 5213996
* iNaturalist: 220480
* IRMNG: 10570715
* ITIS: 172873
* IUCN: 18214757
* NBN: NBNSYS0000175496
* NCBI: 34819
* Soortenregister: 138517
* TAXREF: 70533
* WoRMS: 127136

 |

|  |  |
| --- | --- |
| Identificadores | 
* UMLS: C0329984
* UNII: 6N89U0P0UN

 |